To væsentlige ændringer på vej til den kommende supercykelsti i Aarhus midtby.

Annonce

AARHUS: Den smalle Hallssti langs baneterrænnet ind mod Frederiksbjerg skal ændres til en hel sti, kunne man næsten spøgefuldt kalde det. I hvert fald skal stien udvides med to meter, og som noget nyt indgå som en del af den kommende supercykelsti mellem midtbyen og Lisbjerg. Det foreslår Teknik og Miljø efter at have været i gang med en detailprojekteringen af supercykelstien til 100 millioner kroner, hvoraf staten og kommunen deler udgiften lige over. Her har man fundet ud af, at der er trafikale grunde til at lave to væsentlige ændringer af den ellers planlagte linjeføringen: Den ene er en ændret linjeføring gennem midtbyen fra Banegården og frem til cykelringen. Den anden er en ændret linjeføring gennem Botanisk Have. Supercykelstien blev vedtaget af byrådet i 2013, men er altså fortsat under projektering.

Annonce

Væk fra Park Allé

Oprindeligt var planen, at supercykelstien skulle løbe gennem Park Allé og Hans Hartvig Seedorffs Stræde frem til cykelringen. Men ifølge forvaltningen har det vist sig nærmest umuligt at anlægge en cykelsti på Park Allé af hensyn til en eventuel fremtidig anden etape af letbanen netop her. Derfor har man kikket på alternative linjeføringer - herunder cykelstier i Ny Banegårdsgade. Men fordi man har besluttet at opføre et cykelp-hus ved Banegraven tættest mod Hallssti, mener man, at det er bedre at udvide den 350 meter lange Hallssti med ekstra to meter i bredden som en let svævende konstruktion på søjler med en samlet bredde på fire meter. Det giver mulighed for at anlægge en dobbeltrettet cykelsti med direkte forbindelse mellem det kommende cykelparkeringshus og den eksisterende cykelsti langs med Frederiks Allé. Projektet omfatter også en sikring af krydsningen mellem Hallssti og Frederiks Allé.

Annonce

Råd til byrumsmøbler

Endelig er der i supercykelsti-projektet budgetteret med, at de fire sidegader, som støder op mod Halssti - Fredericiagade, Helgolandsgade, Dybbølgade og Istedgade - skal have såkaldte byrumsmøbler som erstatning for læmurene. Her skal man kunne parkere sin cykel i nye stativer og tage et hvil i solen på store træplinte mellem grønne planter og med udsigt til træerne mod banegraven og de forbipasserende cyklister, lyder planen. Stien skal ud mod banegraven have et transparent stålværn og mod husfacaderne et nyt fortov i betonfliser og chaussesten i 1,8 meters bredde. Langs hele stien etableres ny stibelysning med LED-lamper.

Annonce

Ny rute i Botanisk Have